ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

«\_\_\_\_\_» \_\_\_\_\_\_\_\_\_\_\_ 2017 թվականի N\_\_\_- Ն

**ԱՂԵՏԻ ԳՈՏՈՒ ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ, ԱԶԱՏԵԼՈՒ ԵՎ ՀԵՌԱՑՆԵԼՈՒ ԿԱՐԳԸ ՀԱՍՏԱՏԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ԱՊՐԻԼԻ 1-Ի N317 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

Հիմք ընդունելով Աղետի գոտու վերա­կանգնման համալիր ծրագիրը հաս­տա­տելու մասին Հայաստանի Հանպետության օրենքի 4-րդ գլուխը, Իրավական ակտերի մասին Հայաստանի Հանրապետության օրենքի 72-րդ հոդվածը, ինչպես նաև Հայաստանի Հանրապետության կառավարության 2017 թվականի հունվարի 12-ի N122-Ն որոշման 1-ին հավելվածի 80-րդ կետը, Հայաստանի Հանրապետության կառավարությունը **որոշում է.**

1. Հաստատել՝ աղետի գոտու քաղաքային բնակավայրերի պետական և համայնքային սեփականություն հանդիսացող տարածքների ոչ հիմնական շինությունները՝

1) փաստագրելու կարգը՝ համաձայն N1 հավելվածի,

2) ազատելու և հեռացնելու կարգը՝ համաձայն N2 հավելվածի:

2. Սահմանել, որ սույն որոշման համաձայն հեռացման ենթակա են աղետի գոտու քաղաքային բնակավայրերի պետական և համայնքային սեփականություն հանդիսացող տարածքներում երկրաշարժից հետո տեղադրված կամ կառուցված այն բոլոր ոչ հիմնական շինությունները, անկախ դրանց օգտագործման նշանակությունից (բնակության, առևտրի, կենցաղային և այլ նպատակներով) և պատկանելությունից, որոնք նախատեսված չեն այդ տարածքների կառուցապատման նպատակով հաստատված քաղաքաշինական փաստաթղթերով:

3. Հայաստանի Հանրապետության Շիրակի և Լոռու մարզպետներին, առաջարկել Հայաստանի Հանրապետության Շիրակի և Լոռու մարզերի քաղաքային համայնքների ղեկավարներին՝ սույն որոշումն ուժի մեջ մտնելուց հետո վեցամսյա ժամկետում, սույն որոշման 1-ին կետով հաստատված կարգի համաձայն իրականացնել իրենց համայնքների պետական և համայնքային սեփականություն հանդիսացող տարածքներում տեղակայված ոչ հիմնական շինությունների փաստագրում:

4. Հայաստանի Հանրապետության ոստիկանության պետին՝

1) աջակցել տեղական ինքնակառավարման մարմիններին պետական և համայնքային սեփականություն հանդիսացող տարածքները ոչ հիմնական շինություններից ազատելու և դրանք հեռացնելու գործընթացն ապահովելու հարցում,

2) սույն որոշումն ուժի մեջ մտնելուց հետո բացառել քաղաքացիների անձնագրային հաշվառումը՝ ոչ հիմնական շինությունների հասցեներով:

5. Հայաստանի Հանրապետության Շիրակի և Լոռու մարզպետներին՝ մամուլով և զանգվածային լրատվության մյուս միջոցներով բնակչությանն ակտիվորեն իրազեկել պետական և համայնքային սեփականություն հանդիսացող տարածքները ոչ հիմնական շինություններից ազատելու և դրանք հեռացնելու գործընթացի մասին:

6. Հայաստանի Հանրապետության ոստիկանության պետին և Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի նախագահին՝ համապատասխան մարզպետների հարցման հիման վրա՝ սույն որոշման 2-րդ հավելվածով հաստատված կարգի համաձայն, տրամադրել ոչ հիմնական շինություններում բնակվող քաղաքացիների մշտական բնակության (անձնագրային հաշվառման) ու նրանց անվամբ բնակարանի (բնակելի տան) նկատմամբ սեփականության իրավունքի գրանցման վերաբերյալ տեղեկատվությունը:

7. Ուժը կորցրած ճանաչել Հայաստանի Հանրապետության կառավարության 2002 թվականի ապրիլի 1-ի Աղետի գոտու վերականգնման համալիր ծրագրում ընդգրկված բնակավայրերի վերականգնման ենթակա տարածքները ոչ հիմնական շինություններից ազատելու և դրանք հեռացնելու միջոցառումների մասին N317-Ն որոշումը:

9. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

Հավելված N1

Հայաստանի Հանրապետության

կառավարության 2017 թվականի

...................-ի N.......-Ն որոշման

**Կ Ա Ր Գ**

**ԱՂԵՏԻ ԳՈՏՈՒ ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ**

1. Սույն կարգով սահմանվում է աղետի գոտու քաղաքային բնակավայրերի վարչական սահմաններում ընդգրկված՝ պետական և համայնքային սեփականություն հանդիսացող տարածքների ոչ հիմնական շինությունների փաստագրման կարգը:

2. Փաստագրման ենթակա են պետական կամ համայնքային սեփականություն հանդիսացող տարածքներում երկրաշարժից հետո տեղադրված կամ կառուցված բոլոր ոչ հիմնական շինությունները և որպես ոչ հիմնական շինություն համարակալված, սակայն քաղաքաշինական փաստաթղթերի պահանջներին համապատասխանող շինությունները՝ անկախ դրանց օգտագործման նշանակությունից (բնակության, առևտրի, սպասարկման, կենցաղային, ծառայությունների մատուցման և այլն նպատակներով) և պատկանելությունից:

3. Փաստագրման աշխատանքներն արդյունավետ իրականացնելու նպատակով համապատասխան մարզպետները՝ տեղական ինքնակառավարման մարմինների հետ համատեղ, իրավասու կազմակերպությունների միջոցով իրականացնում են տարածքների քարտեզագրումը և սխեմաների կազմումը, որոնք պետք է ունենան գրաֆիկական և աղյուսակային մասեր: Ընդ որում՝

1) գրաֆիկական մասի վրա նշվում են տարածքի անվանումը (կամ համարակալումը), սահմանները, և տարածքում առկա շինությունների տեղաբաշխումն՝ ըստ օգտագործման նշանակության (գրաֆիկական մասի կազմման համար, որպես հանութային հիմք, կարող են օգտագործվել առկա հատակագծերը),

2) աղյուսակային մասում նշվում են`

ա. ոչ հիմնական շինությունների թիվն՝ ըստ տարածքների,

բ. դրանց բաշխվածությունն՝ ըստ օգտագործման նշանակության (բնակության, առևտրի, սպասարկման, կենցաղային, ծառայությունների մատուցման և այլ),

գ. ոչ հիմնական շինության ֆիզիկական վիճակը՝ ակնադիտական զննման արդյունքում,

դ. ոչ հիմնական շինությունների ֆիզիկական վիճակից ելնելով՝ առաջարկություն դրանց հեռացման (ապամոնտաժում կամ տեղափոխում) կամ օրինականացման վերաբերյալ,

ե. փաստագրման ժամանակ հայտնի դարձած այլ տեղեկություններ:

4. Սույն կարգի 3-րդ կետի 2-րդ ենթակետով նախատեսված աղյուսակային մասում`

1) բնակության նպատակով զբաղեցված ոչ հիմնական շինությունների վերաբերյալ լրացվում է նաև հետևյալ տեղեկատվությունը՝

ա. ոչ հիմնական շինությունը զբաղեցնող ընտանիքի կազմը՝ անձերի թվով,

բ. տվյալ ընտանիքի՝ ոչ հիմնական շինությունում բնավողի կարգավիճակում հայտնվելու հիմքերը (բնական կամ տեխնածին աղետ, ներքին միգրացիա, բնակարանի օտարում կամ կորուստ, ներընտանեկան խնդիրներ և այլն),

գ. սոցիալական որևէ խմբի պատկանելությունը (փախստական, բազմազավակ, սոցիալապես անապահով և հատուկ խմբերին դասված, ընտանիքի կազմում 1-ին կամ 2-րդ խմբի հաշմանդամություն ունեցող, զոհված (մահացած) կամ հաշմանդամ դարձած զինծառայողի (ազատամարտիկի) ընտանիք, երիտասարդ ընտանիք և այլն),

դ. ոչ հիմնական շինություններում բնակվող անձանց մշտական բնակության (անձնագրային հաշվառման) ու նրանց անվամբ բնակարանի (բնակելի տան) նկատմամբ սեփականության իրավունքի գրանցման վերաբերյալ տեղեկատվությունը:

2) բնակության համար չօգտագործվող շինությունների մասով լրացվում է նաև այդ շինությունում ծավալվող գործունեության՝

ա. տեսակը,

բ. իրականացնողի տվյալները,

գ. համապատասխանությունը՝ տվյալ տարածքի նպատակային նշանակությանը և քաղաքաշինական փաստաթղթերին,

դ. գրանցման վերաբերյալ տեղեկությունը:

5. Սույն կարգի 4-րդ կետի 1-ին ենթակետի դ պարբերությունում նշված տեղեկատվությունը` համապատասխան մարզպետների կողմից կատարված հարցման հիման վրա, տրամադրում են՝

1) Հայաստանի Հանրապետության կառավարությանն առընթեր ոստիկանությունը` քաղաքացիների անձնագրային հաշվառման մասով,

2) Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեն՝ բնակարանի (բնակելի տան) կամ դրա՝ 9.0 և ավելի քառ. մետր ընդհանուր մակերեսով մասնաբաժնի նկատմամբ սեփականության իրավունքի գրանցման մասով, նշելով նաև բնակարանի (բնակելի տան) նկատմամբ սեփականության իրավունքի օտարման վերաբերյալ տեղեկատվությունը:

6. Սույն կարգի 5-րդ կետում նշված տեղեկատվությունը տրամադրվում է 1988 թվականի դեկտեմբերի 1-ից մինչև հարցման պահն ընդգրկող ժամանակահատվածի կտրվածքով:

7. Յուրաքանչյուր համայնքի ոչ հիմնական շինություններից ազատման ենթակա տարածքների համար սխեմայի նախագծի (գրաֆիկական և աղյուսակային նյութերի) կազմման աշխատանքների ավարտից հետո այն հրապարակվում է համապատասխան համայնքի պաշտոնական ինտերնետային կայքում և յուրաքանչյուր տարածքում՝ բնակիչների համար տեսանելի վայրում տեղադրելու միջոցով:

8. Սույն կարգի 7-րդ կետով նախատեսված նախագծի հրապարակումից հետո համայնքի ղեկավարը՝ մամուլով ու զանգվածային լրատվության մյուս միջոցներով, համայնքի բնակչությանն իրազեկում է դրա բովանդակությանը ծանոթանալու և հրապարակումից հետո տասնօրյա ժամկետում դրա վերաբերյալ առաջարկություններ ներկայացնելու հնարավորության մասին:

9. Սույն կարգի 8-րդ կետում նշված ժամկետում սխեմայի նախագծի հասարակական քննարկումների արդյունքում արված առաջարկությունների և դիտողությունների հիման վրա, անհրաժեշտ հիմնավորումների առկայության դեպքում, 15-օրյա ժամկետում սխեմայի աղյուսակային մասը լրամշակվում է համապատասխան համայնքի ղեկավարի կողմից:

10. Սխեմայի՝ սույն կարգի 9-րդ կետի համաձայն լրամշակված տարբերակը, համայնքի ղեկավարի ներկայացմամբ, հաստատում է համապատասխան մարզպետը և ներկայացնում Հայաստանի Հանրապետության տարածքային կառավարման և զարգացման նախարարություն, պատճենը՝ քաղաքաշինության բնագավառի պետական լիազոր մարմին:

Հավելված N2

Հայաստանի Հանրապետության

կառավարության 2017 թվականի

...................-ի N.......-Ն որոշման

**Կ Ա Ր Գ**

**ԱՂԵՏԻ ԳՈՏՈՒ ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐՆ ԱԶԱՏԵԼՈՒ ԵՎ ՀԵՌԱՑՆԵԼՈՒ**

1. Սույն կարգով կանոնակարգվում են աղետի գոտու քաղաքային բնակավայրերի վարչական սահմաններում ընդգրկված՝ պետական և համայնքային սեփականություն հանդիսացող տարածքներից ոչ հիմնական շինությունների ազատման, դրանցում բնակվող քաղաքացիների վերաբնակեցման, ոչ հիմնական շինությունների հաջորդաբար հեռացման՝ ապամոնտաժման կամ տեղափոխման հետ կապված հարցերը:

I. ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԻ ԱԶԱՏՈՒՄԸ

2. Ոչ հիմնական շինությունները, ելնելով դրանց օգտագործման նպատակից և ֆիզիկական վիճակից, ենթակա են՝

1) ապամոնտաժման (ոչնչացման),

2) հետագա օգտագործման համար պիտանի լինելու դեպքում հեռացման՝ տեղափոխման, այն տիրապետողի կողմից որոշված՝ պետական կամ համայնքային սեփականություն չհանդիսացող այլ տարածք` այդ տարածքի սեփականատիրոջ համաձայնությամբ,

3) օրինականացման՝ գույքի նկատմամբ իրավունքների պետական գրանցման լիազոր մարմնում գրանցման, քաղաքաշինական փաստաթղթերի պահանջներին համապատասխանելու դեպքում:

3. Սույն որոշման 1-ին հավելվածով հաստատված կարգի 10-րդ կետի համաձայն համապատասխան տարածքների համար կազմված սխեմաները մարզպետի կողմից հաստատվելուց հետո նախագիծը (գրաֆիկական և աղյուսակային նյութերի) հաստատվելուց հետո եռամսյա ժամկետում համապատասխան համայնքի ղեկավարի կողմից կազմվում է տվյալ բնակավայրի վարչական սահմաններում ընդգրկված՝ պետական և համայնքային սեփականություն հանդիսացող տարածքները ոչ հիմնական շինություններից ազատման և այդ շինությունների հեռացման ժամակացույց:

4. Սույն կարգի 3-րդ կետով նախատեսված ժամանակացույցի կազմման ժամանակ ոչ հիմնական շինություններից ազատման ենթակա տարածքների հերթականությունը որոշվում է տարածքների ամբողջական ազատման մոտեցման կիրառմամբ, հաշվի առնելով՝

1) տվյալ մարզի և համայնքի տարածքային զարգացման ռազմավարությունը,

2) հաստատված կառուցապատման ներդրումային ծրագրերը,

3) գործող իրավական ակտերով ձևավորված պարտավորությունները,

4) սահմանված կարգով հաստատված քաղաքաշինական և տարածական պլանավորման փաստաթղթերը,

5) տվյալ բնակավայրի զարգացման միտումները:

5. Ժամանակացույցում նշվում է յուրաքանչյուր տարածքը ոչ հիմնական շինությունների ազատման համար նախատեսված ժամկետը, անհրաժեշտ ֆինանսական միջոցները, ֆինանսավորման հնարավոր աղբյուրները:

6. Սույն կարգի 3-րդ կետում նշված ժամանակացույցի համաձայն տարածքները ոչ հիմնական շինություններից ազատման ժամանակ այդ տարածքի ոչ հիմնական շինությունները տնօրինող, տիրապետող, օգտագործող քաղաքացիները համայնքի ղեկավարի կողմից գրավոր ծանուցվում են դրանք ազատելու պայմանների և ժամկետների, ինչպես նաև, անհրաժեշտության դեպքում, ոչ հիմնական շինության ազատումից բխող՝ հետագա պարտավորությունների հետ կապված պայմանագրի կնքման անհրաժեշտության մասին:

7 . Ոչ հիմնական շինությունը տնօրինող, տիրապետող, օգտագործող քաղաքացիները՝

1) ծանուցման մեջ ամրագրված ժամկետում և նախատեսված պայմաններով ազատում են ժամանակավոր կացարանը,

2) ծանուցման մեջ՝ համայնքի ղեկավարի հետ պայմանագրի կնքման անհրաժեշտության մասին նշված լինելու դեպքում, ծանուցումով նախատեսված ժամկետում համայնքի ղեկավարի հետ կնքում են ոչ հիմնական շինության ազատումից բխող՝ հետագա պարտավորությունների հետ կապված պայմանագիր:

8. Սույն կարգի 5-րդ կետով նախատեսված ծանուցումն ստանալուց հետո՝ ծանուցման մեջ նշված ժամկետում.

1) ապամոնտաժման ենթակա ոչ հիմնական շինությունները քանդվում և արդյունքում՝

ա. օգտագործման համար պիտանի շինարարական նյութերը թողնվում են ոչ հիմնական շինությունը զբաղեցրած անձանց տնօրինությանը՝ ոչ հիմնական շինությունն ապամոնտաժելուց հետո 15-օրյա ժամկետում իրենց միջոցների հաշվին տարածքից հեռացնելու պայմանով,

բ. առաջացած աղբը ենթակա է տարածքից հեռացման և աղբավայր տեղափոխման՝ ոչ հիմնական շինությունը զբաղեցրած անձանց կողմից,

2) hեռացման՝ տեղափոխման ենթակա ոչ հիմնական շինությունները տեղափոխվում են սույն կարգի 2-րդ կետի 2-րդ ենթակետով նախատեսված տարածք՝ այն տնօրինող անձանց կողմից, իրենց միջոցների հաշվին և տեղափոխումից հետո ենթակա չեն օգտագործման բնակության նպատակով,

3) ծանուցման մեջ նշված ժամկետում, oրինականացման ենթակա շինություններն զբաղեցնող անձինք շինության նկատմամբ փաստագրման պահին այն զբաղեցնող անձանց ընդհանուր համատեղ սեփականության իրավունքի գրանցման նպատակով սահմանված կարգով դիմում են գույքի նկատմամբ իրավունքների պետական գրանցման լիազոր մարմին: Շինության նկատմամբ իրավունքների պետական գրանցման հետ կապված բոլոր ծախսերը և վճարները կատարվում են այն զբաղեցնող անձանց կողմից:

9. Ոչ հիմնական շինությունները զբաղեցրած անձանց կողմից՝ սույն կարգի 7-րդ կետով նախատեսված պարտավորությունները սահմանված ժամկետներում չկատարելու դեպքում այդ պարտավորությունները կատարում են համապաստախան համայնքները, որից ելնելով, նույն կետով նախատեսված և ծագող իրավունքները ևս անցնում են համայնքին:

10. Ոչ հիմնական շինությունների ազատման, ապամոնտաժման, հեռացման՝ տեղափոխման, օրինականացման պայմանների և ժամկետների հետ կապված՝ կողմերի միջև չկարգավորված հարցերը ենթակա են կարգավորման դատական կարգով:

II. ԲՆԱԿՈՒԹՅԱՆ ՆՊԱՏԱԿՈՎ ՕԳՏԱԳՈՐԾՎՈՂ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐՈՒՄ ԲՆԱԿՎՈՂ ԱՆՁԱՆՑ ՎԵՐԱԲՆԱԿԵՑՈՒՄԸ

11. Ոչ հիմնական շինությունների ազատման ժամանակ դրանցում բնակվող ընտանիքների վերաբնակեցումը կատարվում է`

1) սեփականության իրավունքով բնակելի տարածություն չունեցող ընտանիքներինը՝ նրանց բնակարանային խնդիրների լուծման կամ բնակարանային պայմանների բարելավման համար աջակցության տրամադրմամբ, ընդ որում, ընտանիքի կազմի որոշման ժամանակ այդ կազմում չեն ընդգրկվում՝

ա. բնակարանի (բնակելի տան) կամ դրա՝ 9.0 և ավելի քառ. մետր ընդհանուր մակերեսով մասնաբաժնի նկատմամբ սեփականության իրավունք ունեցող անձինք,

բ. նշված ոչ հիմնական շինության հասցեի հաշվառում չունեցող անձինք,

2) այլ հասցեում սեփականության իրավունքով բնակարան (բնակելի տուն) ունեցող ընտանիքներինը՝ առանց աջակցության տրամադրման:

12. Սույն կարգի 11-րդ կետի 1-ին ենթակետում նշված աջակցությունը տրամադրվում է հետևյալ սկզբունքով.

1) սոցիալական այն խմբերը, որոնց բնակարանային խնդիրների լուծման կամ բնակարանային պայմանների բարելավման նկատմամբ ձևավորված է պետական պարտավորություն՝ աջակցությունը տրամադրվում է տվյալ խմբին պատկանող անձանց նկատմամբ պարտավորություն ձևավորող իրավական ակտերի դրույթների համաձայն,

2) սույն կետի 1-ին ենթակետում նշված խմբերին չպատկանող անձանց՝ բնակտարածություն վարձակալման միջոցով՝ 2 տարի ժամկետով:

13. Սույն կարգի 12-րդ կետի՝

1) 1-ին կետում նշված խմբերին աջակցության տրամադրման ֆինանսավորման աղբյուր են հանդիսանում Հայաստանի Հանրապետության պետական բյուջեն և օրենսդրությամբ չարգելված այլ աղբյուրները,

2) 2-րդ կետում նշված խմբերի համար բնակտարածություն վարձակալման ֆինանսավորման աղբյուր են հանդիսանում տվյալ համայնքի բյուջեն և օրենսդրությամբ չարգելված այլ աղբյուրները:

14. Ներդրումային ծրագրերի իրականացման ժամանակ, որպես ոչ հիմնական շինություններից ազատման ենթակա տարածք, դիտարկվում է ներդրումային ծրագրի իրականացման համար անհրաժեշտ տարածքը և այդ տարածքի ոչ հիմնական շինությունները ենթակա են ազատման սույն որոշմամբ սահմանված կարգերի համաձայն: Ընդ որում, այդ տարածքի ոչ հիմնական շինություններից վերաբնակեցվող՝ սույն կարգի 12-րդ կետի 1-ին և 2-րդ ենթակետերում նշված անձանց աջակցության տրամադրման ֆինանսավորումը կատարվում է բացառապես ներդրումային ծրագրի շրջանակներում:

15. Սույն կարգի 6-րդ կետով նախատեսված ծանուցումն ստանալուց հետո՝ սույն կարգի համաձայն աջակցություն ստանալու`

1) իրավունք չունեցող քաղաքացիները ծանուցման մեջ նշված ժամկետում ազատում են իրենց կողմից զբաղեցրած ոչ հիմնական շինությունը՝ սույն կարգի 8-րդ կետի պահանջների պահպանմամբ,

2) իրավունք ունեցող քաղաքացիները ծանուցման մեջ նշված ժամկետում համայնքի ղեկավարի հետ կնքում են համապատասխան աջակցության տրամադրման մասին պայմանագիր, որում ամրագրվում է պայմանագրային պարտավորությունները կատարելուց հետո իրենց պատկանող ոչ հիմնական շինությունը՝ սույն կարգի 8-րդ կետի պահանջների համաձայն ազատելու պայմանը:

16. Սույն կարգի 15-րդ կետի 2-րդ ենթակետի համաձայն կնքված պայմանագրերի պատճենները ներկայացվում են համապատասխան մարզպետին, որն էլ սույն կարգի 12-րդ կետի 1-ին ենթակետով նշված անձանց մասով կնքված պայմանագրերը ներկայացնում է նրանց բնակարանային խնդիրների լուծման կամ բնակարանային պայմանների բարելավման նկատմամբ ձևավորված պարտավորությունների կատարման համար պատասխանատու պետական լիոզոր մարմին:

17. Սույն կարգի 12-րդ կետի 2-րդ ենթակետի համաձայն բնակտարածության վարձակալումը կատարվում է ոչ հիմնական շինությունն զբաղեցնող քաղաքացիների և համայնքի ղեկավարի միջև կնքված պայամանագրի հիման վրա, 2 տարի ժամկետով, հետևյալ տարբերակներով`

ա) համայնքի ղեկավարի կողմից բնակտարածության վարձակալում և այն քաղաքացիներին ժամանակավորապես անհատույց օգտագործման տրամադրում.

բ) բնակարան (բնակելի տուն) վարձակալելու համար քաղաքացիներին ֆինանսական աջակցության տրամադրում:

18. Սույն կարգի համաձայն բնակելի տարածության վարձակալության համար նախատեսված վարձավճարը՝ տվյալ տարվա համար, հաստատում է համապատասխան համայնքի ավագանու կողմից, Հայաստանի Հանրապետության կառավարության կողմից սահմանված չափանիշների համաձայն:

19. Համայնքի ղեկավարը կամ քաղաքացիները կարող են բնակտարածությունը վարձակալել Հայաստանի Հանրապետության տարածքում բնակվող ցանկացած ֆիզիկական և իրավաբանական անձանցից: Ընդ որում` թե համայնքի ղեկավարի կողմից բնակտարածության վարձակալման դեպքում, թե քաղաքացիների կողմից բնակտարածության վարձակալման դեպքում քաղաքացիներին տրամադրվող վարձավճարը չպետք է գերազանցի սույն կարգի 18-րդ կետի համաձայն տվյալ համայնքի ավագանու կողմից հաստատված չափը:

20. Բնակարան (բնակելի տուն) վարձակալելու համար աջակցության տրամադրման մասին համայնքի ղեկավարի հետ կնքված պայմանագրի համաձայն քաղաքացիները վարձակալվող բնակարանի տարբերակն ընտրելուց հետո վարձատուի հետ կնքում են վարձակալության պայմանագիր՝

1) որը ենթակա է գրանցման Հայաստանի Հանրապետության կառավարությանն առընթեր անշարժ գույքի կադաստրի պետական կոմիտեի համապատասխան սպասարկման գրասենյակում,

2) որում պետք է ամրագրված լինեն վարձատուին և վարձակալին վճարման ենթակա գումարների չափերը:

21. Տրամադրվող աջակցության գումարի`

1) չափին համապատասխան բնակելի տարածության վարձակալման դեպքում վարձակալության պայմանագրով սահմանված վարձավճարի գումարը յուրաքանչյուր եռամսյակը մեկ անգամ վճարվում է վարձատուին,

2) չափից ցածր արժողությամբ բնակելի տարածության վարձակալման դեպքում վարձակալության պայմանագրով սահմանված վարձավճարի և աջակցության գումարի չափի տարբերությունը վճարվում է վարձակալին,

3) բարձր արժողությամբ բնակելի տարածության վարձակալման դեպքում տարբերությունը վարձատուին վճարում է վարձակալը՝ իր սեփական միջոցների հաշվին, վարձակալության պայմանագրի պայմանների համաձայն:

22. Աջակցության գումարը վճարվում է սույն կարգի համաձայն պայմանագրի կնքման ամսվան հաջորդող ամսվա 1-ից՝ մինչև 2 օրացուցային տարվա վերջը, և աջակցության չափն անփոփոխ է 2 տարվա ընթացքում:

23. Աջակցություն ստացող քաղաքացիների կողմից վարձակալված բնակելի տարածության փոփոխման դեպքում քաղաքացիներն այդ մասին գրավոր տեղեկացնում են համայնքի ղեկավարին՝ կցելով վարձակալության նոր պայմանագրի օրինակը:

24. Սույն կարգի 23-րդ կետի համաձայն՝ վարձակալված բնակելի տարածության փոփոխության դեպքում, նախկին վարձատուհի հետ Հայաստանի Հանրապետության օրենսդրությամբ սահմանված կարգով կատարվում է փոխհաշվարկ:

25. Բնակելի տարածություն վարձակալելու համար աջակցության տրամադրման ժամկետը ենթակա չէ երկարաձգման:

26. Յուրաքանչյուր տարածքի ոչ հիմնական շինություններից ազատման ծրագրի իրականացմանը նախորդող տարում համայնքի ղեկավարը կատարում է տվյալ տարածքը ոչ հիմնական շինություններից ազատման գործընթացի ամբողջական ապահովման համար անհրաժեշտ ֆինանսական միջոցների վերաբերյալ հաշվարկ, որի հիման վրա սույն որոշման 12-րդ կետի՝

1) 1-ին ենթակետում կետում նշված ընտանիքների բնակարանային խնդիրների լուծման կամ բնակարանային պայմանների բարելավման համար անհրաժեշտ ֆինանսական միջոցների հայտը՝ մարզպետարանի միջոցով, ուղարկվում է համապատասխան պետական լիազոր մարմին, որն էլ այդ միջոցները ներառում է հաջորդ տարվա Հայաստանի Հանրապետության պետական բյուջեում,

2) 2-րդ ենթակետում նշված ընտանիքների համար բնակելի տարածություն վարձակալելու համար աջակցության տրամադրման համար անհրաժեշտ միջոցները ներառվում են տվյալ համայնքի հաջորդ տարվա բյուջեում:

27. Բնակարանային խնդիրները լուծված ընտանիքների վերաբերյալ տեղեկատվությունը համապատասխան համայնքների կողմից տրամադրվում է տվյալ սոցիալական խմբի բնակարանային խնդիրների լուծման մասով պետական լիազոր մարմին, որի հիման վրա դադարում է այդ անձանց նկատմամբ ձևավորված պետական պարտավորությունները:

III. ՈՉ ԲՆԱԿՈՒԹՅԱՆ ՆՊԱՏԱԿՈՎ ՕԳՏԱԳՈՐԾՎՈՂ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԻ ԱԶԱՏՈՒՄԸ

28. Ոչ հիմնական շինություններում առևտրի, սպասարկման, կենցաղային, ծառայությունների մատուցման և այլն գործունեություն իրականացնող անձինք ծանուցվում են ոչ հիմնական շինությունը՝ ծանուցման մեջ նշված ժամկետում ազատելու և գործունեությունն այլ՝ սահմանված վայր տեղափոխելու մասին:

29. Առևտրի, սպասարկման, կենցաղային, ծառայությունների մատուցման և այլն նպատակներով օգտագործվող ոչ հիմնական շինությունները ենթակա են ազատման՝

1) առանց աջակցության տրամադրման,

2) սույն կարգի 2-րդ կետով նախատեսված եղանակներից որևէ մեկի համաձայն,

3) սույն կարգի 8-րդ կետի պահանջների պահպանմամբ:

30. Ոչ հիմնական շինությունում իրականացվող գործունեությունը պետական ռեգիստրում գրանցված լինելու դեպքում՝ գործունեության հասցեն այլ վայր տեղափոխելուց, կամ ոչ հիմնական շինությունն օրինականացնելուց հետո 10-օրյա ժամկետում գործունեություն իրականացնողը իր նոր կամ փոփոխված հասցեի վերաբերյալ տեղեկությունները գրավոր ներկայացնում է գործունեության գրանցման համար լիազորված պետական մարմին:

IV. ՈՐՊԵՍ ՈՉ ՀԻՄՆԱԿԱՆ ՇԻՆՈՒԹՅՈՒՆ ՀԱՄԱՐԱԿԱԼՎԱԾ, ՍԱԿԱՅՆ ՔԱՂԱՔԱՇԻՆԱԿԱՆ ՓԱՍՏԱԹՂԹԵՐԻ ՊԱՀԱՆՋՆԵՐԻՆ ՀԱՄԱՊԱՏԱՍԽԱՆՈՂ ՇԻՆՈՒԹՅՈՒՆՆԵՐԻ ՕՐԻՆԱԿԱՆԱՑՈՒՄԸ

31. Սույն որոշման 1-ին կետով հաստատված կարգի համաձայն իրականացված փաստագրման արդյունքում ի հայտ եկած՝ քաղաքաշինական փաստաթղթերի պահանջներին համապատասխանող շինությունները ենթակա են օրինականացման սույն որոշումն ուժի մեջ մտնելուց հետո մեկ տարվա ընթացքում:

32. Սույն կարգի 31-րդ կետում նշված շինությունների կառուցման և սպասարկման համար անհրաժեշտ հողամասերը համապատասխան համայնքի կողմից քաղաքացիներին են օտարվում Հայաստանի Հանրապետության կառավարության 2001 թվականի ապրիլի 12-ի Պետական և համայնքային սեփականություն հանդիսացող հողամասերի օտարման, կառուցապատման իրավունքի և օգտագործման տրամադրման կարգը հաստատելու մասին N286 որոշմամբ սահմանված կարգով և պայմաններով:

33. Սույն կարգի 31-րդ կետում նշված շինություններն օրինականացնելու դեպքում դրանց նկատմամբ գրանցվում է՝

1) բնակության նպատակով օգտագործվող շինությունների դեպքում՝ փաստագրման պահին այդ շինությունն զբաղեցնող և այդ շինությունում անձնագրային հաշվառում ունեցող անձանց ընդհանուր համատեղ սեփականության իրավունքը,

2) բնակության նպատակով չօգտագործվող շինությունների դեպքում՝ փաստագրման պահին այդ շինությունում գործունեություն իրականացնող անձի (անձանց) սեփականության իրավունք:

34. Շինությունների և դրանցով ծանրաբեռնված հողամասերի նկատմամբ քաղաքացիների սեփականության իրավունքի գրանցման համար անհրաժեշտ գործողությունների իրականացման և այդ իրավունքի պետական գրանցման հետ կապված բոլոր ծախսերը (վճարներ, տուրքեր և այլն) կատարվում են քաղաքացիների կողմից:

35. Սույն կարգի 31-րդ կետում նշված շինությունները քաղաքաշինական փաստաթղթերով չնախատեսված վայրում կառուցված լինելու դեպքում համապատասխան համայնքի ղեկավարը դիմում է քաղաքաշինության բնագավառի պետական լիազոր մարմին՝ հնարավորության դեպքում քաղաքաշինական փաստաթղթերում համապատասխան փոփոխություն կատարելու առաջարկությամբ:

36. Սույն կարգի 35-րդ կետով նախատեսված առաջարկությունը՝ օրենսդրությամբ սահմանված պահանջների համաձայն բավարերելու անհնարինության դեպքում, շինությունը ենթակա է ազատման և ապամոնտաժման՝ սույն որոշմամբ սահմանված կարգով:

ՀԻՄՆԱՎՈՐՈՒՄ

**ԱՂԵՏԻ ԳՈՏՈՒ** ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ **ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ, ԱԶԱՏԵԼՈՒ ԵՎ ՀԵՌԱՑՆԵԼՈՒ ԿԱՐԳԸ ՀԱՍՏԱՏԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ԱՊՐԻԼԻ 1-Ի N317 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ** ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

|  |  |
| --- | --- |
| 1. | Անհրաժեշտությունը |
|  | Ա**ղետի գոտու** քաղաքային բնակավայրերի պետական և համայնքային սեփականություն հանդիսացող **տարածքների ոչ հիմնական շինությունները փաստագրելու, ազատելու և հեռացնելու կարգը հաստատելու, ինչպես նաև Հայաստանի Հանրապետության կառավարության 2002 թվականի ապրիլի 1-ի N317 որոշումն ուժը կորցրած ճանաչելու մասին** ՀՀ կառավարության որոշման նախագծի ընդունումը պայմանավորված է ՀՀ Շիրակի և Լոռու մարզերի քաղաքային բնակավայրերի կառուցապատման նպատակով հաստատված քաղաքաշինական փաստաթղթերով չնախատեսված ոչ հիմնական շինությունների փաստագրման և դրանց հաջորդաբար հեռացման քայլերի հստակեցման անհրաժեշտությամբ: |
| 2. | Ընթացիկ իրավիճակը և խնդիրները |
|  | ՀՀ կառավարության 2002 թվականի ապրիլի 1-ի N317 որոշմամբ նախատեսված է, որ աղետի գոտու բնակավայրերի տարածքները ոչ հիմնական շինություններից ազատելու աշխատանքները կանոնակարգելու նպատակով մարզպետները տեղական ինքնակառավարման մարմինների հետ համատեղ յուրաքանչյուր տարածքի համար կազմում են սխեմաներ, որոնք բաղկացած են գրաֆիկական և աղյուսակային մասերից:  Գրաֆիկական մասում (որի կազմման համար, որպես հանութային հիմք, կարող էին օգտագործվել առկա հատակագծերը) պետք է արտացոլվեին տարածքի սահմանները և տարածքում առկա շինությունների տեղաբաշխումն՝ ըստ գործառնական նշանակության, իսկ աղյուսակային մասում պետք է նշվեին ոչ հիմնական շինությունների թվի, տվյալ շինություններում բնակվող ընտանիքների կարգավիճակի, ինչպես նաև, ելնելով շինությունների ֆիզիկական վիճակից՝ տարածքից դրանց հեռացման տարբերակի (ենթակա է ոչնչացման, տեղափոխման) մասին տվյալները:  Ըստ այդմ, պետք է կազմակերպվեր այդ ոչ հիմնական շինությունները տարածքներից հեռացնելու (կամ դրանք հատկացված տարածք տեղափոխելու) գործընթացը, ինչը հնարավորություն կտար ազատելու և բարեկարգելու այդ տարածքները՝ անհրաժեշտ նախադրյալներ ստեղծելով դրանց հետագա՝ քաղաքաշինական փաստաթղթերին համապատասխան կառուցապատման (այդ թվում՝ ներդրումային ծրագրերի շրջանակներում) համար:  Այդ աշխատանքները, սակայն, չեն կատարվել, ինչը խոչընդոտում է այդ տարածքների՝ ըստ նպատակային նշանակության օգտագործումը, ինչպես նաև որպես ոչ հիմնական շինություն համարակալված, սակայն քաղաքաշինական փաստաթղթերի պահանջներին համապատասխանող շինությունների օրինականացումը: Հատկապես, որ այդ շինությունները չօրինականացնելը դրանք տիրապետող անձանց հնարավորություն է տալիս չհիմնավորված կերպով օգտվելու որոշակի սոցիալական երաշխիքներից: |
| 3. | Տվյալ բնագավառում իրականացվող քաղաքականությունը |
|  | Աղետի գոտու քաղաքային բնակավայրերի քաղաքաշինական միջավայրի վերականգնմանն ուղղված քայլերի ձեռնարկում : |
| 4. | Կարգավորման նպատակը և բնույթը. |
|  | ՀՀ Շիրակի և Լոռու մարզերի քաղաքային բնակավայրերի կառուցապատման նպատակով հաստատված քաղաքաշինական փաստաթղթերով չնախատեսված ոչ հիմնական շինությունների փաստագրման (դրանց թվի, վիճակի և տեղաբաշխման վերաբերյալ ընդհանուր պատկերի ձևավորում) և հետագա իրականացվելիք քայլերի հստակեցումն է՝ ՀՀ կառավարության 2002 թվականի ապրիլի 1-ի N317 որոշման վերանայման միջոցով:  Միևնույն ժամանակ, հաշվի առնելով նշված որոշման մեջ նախատեսվող փոփոխությունների և լրացումների ծավալը, ինչը անհնար է դարձնում վերանայումն իրականացնել փոփոխությունների և լրացումների կատարման ձևով, մշակվել է նոր որոշման նախագիծ, որով նախատեսվել է ուժը կորցրած կառավարության 2002 թվականի ապրիլի 1-ի N317 որոշումը: |
| 5. | Նախագծի մշակման գործընթացում ներգրավված ինստիտուտները և անձիք |
|  | Նախագիծը մշակվել է ՀՀ կառավարությանն առընթեր քաղաքաշինության պետական կոմիտեի կողմից՝ ՀՀ Շիրակի և Լոռու մարզպետարանների հետ աշխատանքային քննարկումների հիման վրա: |
| 6. | Ակնկալվող արդյունքը |
|  | Որոշման նախագծի ընդունմամբ ակնկալվում է ստեղծել նախադրյալներ՝ ոչ հիմնական շինությունների փաստագրման և դրանց հաջորդաբար հեռացման քայլերի հստակեցման, ինչպես նաև որպես ոչ հիմնական շինություն համարակալված, սակայն քաղաքաշինական փաստաթղթերի պահանջներին համապատասխանող շինությունների օրինականացման համար:  Վերանայված որոշմամբ նախատեսված քայլերի իրականացմամբ ակնկալվում է ունենալ ոչ հիմնական շինությունների թվի, վիճակի և տեղաբաշխման վերաբերյալ ընդհանուր պատկերը, ինչն էլ իր հերթին հնարավորություն կտա պլանավորելու հետագա իրականացվելիք աշխատանքները: |

Տ Ե Ղ Ե Կ Ա Ն Ք

**ԱՂԵՏԻ ԳՈՏՈՒ** ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ **ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ, ԱԶԱՏԵԼՈՒ ԵՎ ՀԵՌԱՑՆԵԼՈՒ ԿԱՐԳԸ ՀԱՍՏԱՏԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ԱՊՐԻԼԻ 1-Ի N317 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ** ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԲՅՈՒՋԵՆԵՐՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՈՒՄՆԵՐԻ ԿԱՄ ՆՎԱԶԵՑՈՒՄՆԵՐԻ ՄԱՍԻՆ

Ա**ղետի գոտու** քաղաքային բնակավայրերի պետական և համայնքային սեփականություն հանդիսացող **տարածքների ոչ հիմնական շինությունները փաստագրելու, ազատելու և հեռացնելու կարգը հաստատելու, ինչպես նաև Հայաստանի Հանրապետության կառավարության 2002 թվականի ապրիլի 1-ի N317 որոշումն ուժը կորցրած ճանաչելու մասին** ՀՀ կառավարության որոշման նախագիծն ընդունվելու դեպքում պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների ավելացումներ չեն առաջանում:

Տ Ե Ղ Ե Կ Ա Ն Ք

**ԱՂԵՏԻ ԳՈՏՈՒ** ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ **ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ, ԱԶԱՏԵԼՈՒ ԵՎ ՀԵՌԱՑՆԵԼՈՒ ԿԱՐԳԸ ՀԱՍՏԱՏԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ԱՊՐԻԼԻ 1-Ի N317 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ** ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԸՆԴՈՒՆՎԵԼԻՔ ԱՅԼ ԻՐԱՎԱԿԱՆ ԱԿՏԵՐԻ ԿԱՄ ԴՐԱՆՑ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ

|  |  |
| --- | --- |
| 1. | Այլ իրավական ակտերում փոփոխությունների և/կամ լրացումների անհրաժեշտությունը |
|  | Ա**ղետի գոտու** քաղաքային բնակավայրերի պետական և համայնքային սեփականություն հանդիսացող **տարածքների ոչ հիմնական շինությունները փաստագրելու, ազատելու և հեռացնելու կարգը հաստատելու, ինչպես նաև Հայաստանի Հանրապետության կառավարության 2002 թվականի ապրիլի 1-ի N317 որոշումն ուժը կորցրած ճանաչելու մասին** ՀՀ կառավարության որոշման նախագծի ընդունման առնչությամբ այլ իրավական ակտերում փոփոխությունների և/կամ լրացումների անհրաժեշտություն չի առաջանում: |
| 2. | Միջազգային պայմանագրերով ստանձնած պարտավորությունների հետ համապատասխանությունը |
|  | Որոշման նախագծով կարգավորմանն առաջարկվող հարցերի մասով միջազգային պայմանագրերով պարտավորություններ չեն ստանձնվել: |

Տ Ե Ղ Ե Կ Ա Ն Ք

**ԱՂԵՏԻ ԳՈՏՈՒ** ՔԱՂԱՔԱՅԻՆ ԲՆԱԿԱՎԱՅՐԵՐԻ ՊԵՏԱԿԱՆ ԵՎ ՀԱՄԱՅՆՔԱՅԻՆ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ **ՏԱՐԱԾՔՆԵՐԻ ՈՉ ՀԻՄՆԱԿԱՆ ՇԻՆՈՒԹՅՈՒՆՆԵՐԸ ՓԱՍՏԱԳՐԵԼՈՒ, ԱԶԱՏԵԼՈՒ ԵՎ ՀԵՌԱՑՆԵԼՈՒ ԿԱՐԳԸ ՀԱՍՏԱՏԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ԱՊՐԻԼԻ 1-Ի N317 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ** ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՔՆՆԱՐԿՄԱՆԸ ՀԱՍԱՐԱԿՈՒԹՅԱՆ ՄԱՍՆԱԿՑՈՒԹՅԱՆ ՄԱՍԻՆ

|  |  |
| --- | --- |
| 1. | Հասարակությանը նախագծի վերաբերյալ իրազեկումը |
|  | Ա**ղետի գոտու** քաղաքային բնակավայրերի պետական և համայնքային սեփականություն հանդիսացող **տարածքների ոչ հիմնական շինությունները փաստագրելու, ազատելու և հեռացնելու կարգը հաստատելու, ինչպես նաև Հայաստանի Հանրապետության կառավարության 2002 թվականի ապրիլի 1-ի N317 որոշումն ուժը կորցրած ճանաչելու մասին** ՀՀ կառավարության որոշման նախագիծը տեղադրված է ՀՀ կառավարությանն առընթեր քաղաքաշինության պետական կոմիտեի պաշտոնական կայքի՝ [www.minurban.am](http://www.minurban.am), Օրենսդրություն բաժնի Իրավական ակտերի նախագծեր ենթաբաժնում: |